Lav et referat af nedenstående tekst:

Tekst:
Som TV2 Nord tidligere har fortalt, så hober bilerne sig op både foran og ikke mindst bagved skrothandler Kaj Hansens ejendom på Mariendalsvej 105 i Frederikshavn. Og det er stik imod alle tilladelser. Han har flere end 1200 biler på stedet. Det har Frederikshavn Kommune konstateret så sent som i november sidste år . Og det er selvom, at Kaj Hansen kun har tilladelse til 500 biler. Det har kommunen vidst i mange år, men har ikke foretaget sig noget eller givet skrothandleren påbud om at fjerne dem. Det viser en aktindsigt, som TV2 Nord har fået i sagen. Myndighederne har med andre ord set gennem fingre med ulovlighederne. Nu kræver formanden for det politiske plan- og miljøudvalg, Peter E. Nielsen, en redegørelse fra forvaltningen. - Sagen er først poppet op for nyligt, og jeg ved ikke meget om den, og hvad der ligger bag, siger Peter E. Nielsen, der er chokeret over at se luftfotos fra området, der tydeligt viser, hvordan antallet af biler er vokset de seneste 20 år. Ifølge kommunens tekniske direktør Boie Frederiksen har kommunen i flere år været i dialog med skrothandler om at få antallet af biler bragt ned. Intet er dog sket. Har forsøgt med dialog Og den tekniske direktør indrømmer da også, at det umiddelbart ikke er gået så godt med at få flyttet sagen fra dialogen til handling. - Men det er jo ikke sådan, at vi har lukket sagen og lukket øjnene. Vi ved det godt, og vi er i dialog med manden om det, siger Boie Frederiksen. Nu vil kommunens politikere også inddrages i sagen, for som udvalgsformand Peter E. Nielsen siger, så vil han gerne vide, hvad der er op og ned i det, og om der er nogle mellemregninger, han skal have kendskab til. - Nu skal vi til bunds i den her sag, fastslår han. "Kommunen har handlepligt" Og det er der - hvis man spørger det nordjyske folketingsmedlem fra Venstre, Preben Bang Henriksen - også al mulig grund til. For ham at se forsømmer Frederikshavn Kommune nemlig sin handlepligt, når man lader ulovlige forhold fortsætte år efter år. Kommunen har hvert tredje år udført miljøtilsyn på stedet og har igen og igen kunnet konstatere, at miljøgodkendelsen ikke blev overholdt. - Der er jo ingen tvivl om, at hvis kommunen konstaterer 1200 biler på stedet, og tilladelsen er til 500, så har kommunen selvfølgelig en pligt til at handle. Ellers er der jo ikke meget ved at have tilsyn med noget som helst, siger Preben Bang Henriksen. Dømt i retten til at rydde op Allerede tilbage i 2010 blev indehaveren af Knivholt Autoophug dømt i både byretten og landsretten til at bringe antallet af biler ned til de lovlige 500. Det skete ikke. Frederikshavn Kommune har  heller ikke foretaget sig noget for at få fjernet bilerne. - Lige præcis i den her situation så ligger det jo klokkeklart, hvad vi taler om. Der er  oven købet en landsretsdom, der efter omfattende behandling har gennemgået situationen; Hvad der  tilladelse til, og hvad der ikke er tilladelse til. Så har kommunen en handlepligt i den her situation - både overfor at man ikke bare kan gøre, som man har lyst til og over for kommunens borgere, fastlår Preben Bang Henriksen. Kommunens plan- og miljøudvalg, ventes i forbindelse med sit møde i januar at modtage en redegørelse fra forvaltningen om sagen. Den tekniske direktør i forvaltningen, Boie Frederiksen, forklarer til TV2 Nord, at det blandt andet er et spørgsmål om økonomi, når man har valgt ikke at fjerne de ulovligt placerede biler fra Mariendalsvej.

Referat:
Frederikshavn Kommune skal nu redegøre for, hvad der er op og ned i sagen om en skrothandler, der igennem flere år har overtrådt den miljøgodkendelse, han har.